CELEX: 32019R0905
Language: ro
Date: 2019-03-13 00:00:00
Title: Regulamentul delegat (UE) 2019/905 al Comisiei din 13 martie 2019 de modificare a Regulamentului delegat (UE) 2018/2034 de stabilire a unui plan privind aruncarea capturilor înapoi în mare pentru anumite activități de pescuit de specii demersale în apele de nord-vest pentru perioada 2019-2021

4.6.2019   
               
               
                  RO
               
               
                  Jurnalul Oficial al Uniunii Europene
               
               
                  L 145/2
               
            
         REGULAMENTUL DELEGAT (UE) 2019/905 AL COMISIEI
         din 13 martie 2019
         de modificare a Regulamentului delegat (UE) 2018/2034 de stabilire a unui plan privind aruncarea capturilor înapoi în mare pentru anumite activități de pescuit de specii demersale în apele de nord-vest pentru perioada 2019-2021
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (1), în special articolul 15 alineatul (6) și articolul 18 alineatele (1) și (3),
         întrucât:
         
                     (1)
                  
                  
                     Regulamentul (UE) nr. 1380/2013 are ca obiectiv eliminarea treptată a practicii aruncării capturilor înapoi în mare în cadrul tuturor activităților de pescuit ale Uniunii prin introducerea unei obligații de debarcare pentru capturile de specii care fac obiectul unor limite de captură.
                  
               
                     (2)
                  
                  
                     În vederea punerii în aplicare a obligației de debarcare, articolul 15 alineatul (6) din Regulamentul (UE) nr. 1380/2013 împuternicește Comisia să adopte planuri privind aruncarea capturilor înapoi în mare prin intermediul unui act delegat pentru o perioadă inițială de maximum trei ani care poate fi reînnoită pentru încă o perioadă totală de trei ani, pe baza recomandărilor comune elaborate de statele membre în urma consultării consiliilor consultative relevante.
                  
               
                     (3)
                  
                  
                     Belgia, Spania, Franța, Irlanda, Țările de Jos și Regatul Unit au un interes direct în ceea ce privește gestionarea pescuitului în apele de nord-vest. După consultarea Consiliului consultativ pentru apele de nord-vest și a Consiliului consultativ pentru stocuri pelagice, aceste state membre au prezentat Comisiei, la 31 mai 2018, o recomandare comună referitoare la un plan privind aruncarea capturilor înapoi în mare pentru anumite activități de pescuit de specii demersale în apele de nord-vest pentru perioada 2019-2021. Recomandarea comună a fost modificată la 30 august 2018.
                  
               
                     (4)
                  
                  
                     Pe baza recomandării comune respective, Regulamentul delegat (UE) 2018/2034 al Comisiei (2) a stabilit un plan privind aruncarea capturilor înapoi în mare pentru anumite activități de pescuit de specii demersale în apele de nord-vest pentru anii 2019-2021.
                  
               
                     (5)
                  
                  
                     La 14 noiembrie 2018, Belgia, Spania, Franța, Irlanda, Țările de Jos și Regatul Unit au prezentat o nouă recomandare comună care sugerează trei corecții ale planului privind aruncarea capturilor înapoi în mare instituit prin Regulamentul delegat (UE) 2018/2034.
                  
               
                     (6)
                  
                  
                     În conformitate cu articolul 18 alineatul (2) din Regulamentul (UE) nr. 1380/2013, Comisia trebuie să faciliteze cooperarea între statele membre, inclusiv, acolo unde este necesar, prin asigurarea posibilității de a obține contribuții științifice din partea organismelor științifice competente. Înainte de adoptarea Regulamentului delegat (UE) 2018/2034, s-au obținut contribuții științifice din partea organismelor științifice relevante, iar acestea au fost examinate de către Comitetul științific, tehnic și economic pentru pescuit (CSTEP). Noua recomandare comună propune corecții de natură tehnică care sunt acoperite de contribuția științifică deja obținută.
                  
               
                     (7)
                  
                  
                     Acordul interinstituțional din 13 aprilie 2016 privind o mai bună legiferare prevede, la punctul 28, că, înainte de a adopta un act delegat, Comisia trebuie să consulte experții desemnați de fiecare stat membru. Măsurile sugerate în noua recomandare comună sunt conforme cu avizul Grupului de experți în domeniul pescuitului, format din reprezentanți ai 28 de state membre, ai Comisiei, precum și ai Parlamentului European în calitate de observator.
                  
               
                     (8)
                  
                  
                     În primul rând, noua recomandare comună sugerează corectarea definiției pentru „panou Seltra” prevăzută în Regulamentul delegat (UE) 2018/2034, deoarece această definiție nu este în conformitate cu recomandarea comună din 31 mai 2018.
                  
               
                     (9)
                  
                  
                     În al doilea rând, noua recomandare comună sugerează eliminarea cerinței de a utiliza unelte foarte selective pentru pescuitul de langustină capturată cu traule cu panouri, deoarece această cerință a fost inclusă în mod eronat în recomandarea comună din 31 mai 2018 și, în consecință, în Regulamentul delegat (UE) 2018/2034.
                  
               
                     (10)
                  
                  
                     În fine, noua recomandare comună sugerează excluderea activității de pescuit de specii demersale de scoică-pieptene din domeniul de aplicare al anumitor măsuri tehnice menite să îmbunătățească selectivitatea în Marea Irlandei, deoarece recomandarea comună din 31 mai 2018 și, în consecință, Regulamentul delegat (UE) 2018/2034 nu au intenționat să includă această activitate de pescuit în domeniul de aplicare al măsurilor tehnice respective.
                  
               
                     (11)
                  
                  
                     Prin urmare, Regulamentul delegat (UE) 2018/2034 ar trebui modificat în consecință.
                  
               
                     (12)
                  
                  
                     Deoarece măsurile prevăzute de prezentul regulament au un impact direct asupra planificării sezonului de pescuit al navelor din Uniune și asupra activităților economice conexe, prezentul regulament ar trebui să intre în vigoare imediat după publicare. Dat fiind că planul privind aruncarea capturilor înapoi în mare, instituit prin Regulamentul delegat (UE) 2018/2034, se aplică începând cu 1 ianuarie 2019, prezentul regulament ar trebui să se aplice retroactiv începând cu 1 ianuarie 2019,
                  
               ADOPTĂ PREZENTUL REGULAMENT:
         
            Articolul 1
            Regulamentul delegat (UE) 2018/2034 se modifică după cum urmează:
            
                        1.
                     
                     
                        La articolul 2, alineatul (2) se înlocuiește cu următorul text:
                        
                           „(2)   «Panou Seltra» înseamnă un dispozitiv de selecție care:
                           
                                       (a)
                                    
                                    
                                       constă într-un panou superior cu o dimensiune a ochiului de plasă de cel puțin 270 mm (plasă cu ochiuri rombice) sau într-un panou superior cu o dimensiune a ochiului de plasă de cel puțin 300 mm (plasă cu ochiuri pătrate), amplasat într-o secțiune pătrată cu patru panouri, în partea dreaptă a unui sac;
                                    
                                 
                                       (b)
                                    
                                    
                                       are o lungime de cel puțin 3 metri;
                                    
                                 
                                       (c)
                                    
                                    
                                       este poziționat la cel mult 4 metri de centura sacului; și
                                    
                                 
                                       (d)
                                    
                                    
                                       corespunde întregii lățimi a părții superioare a secțiunii pătrate a traulului (și anume, de la o margine la alta).”
                                    
                                 
                     
                  
                        2.
                     
                     
                        La articolul 3 alineatul (1), litera (d) se înlocuiește cu următorul text:
                        
                                    „(d)
                                 
                                 
                                    langustină (Nephrops norvegicus) capturată cu traule cu panouri cu o dimensiune a ochiului de plasă de 80-110 mm în diviziunea ICES 6a, la mai puțin de 12 mile marine de coastă.”
                                 
                              
                  
                        3.
                     
                     
                        La articolul 10 alineatul (4), a doua teză se înlocuiește cu următorul text:
                        „Prezenta dispoziție nu se aplică navelor care efectuează capturi din care peste 30 % sunt reprezentate de langustină sau peste 85 % sunt reprezentate de scoici-pieptene.”
                     
                  
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 ianuarie 2019.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 martie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 354, 28.12.2013, p. 22.
         
            (2)  Regulamentul delegat (UE) 2018/2034 al Comisiei din 18 octombrie 2018 de stabilire a unui plan privind aruncarea capturilor înapoi în mare pentru anumite activități de pescuit de specii demersale în apele de nord-vest pentru perioada 2019-2021 (JO L 327, 21.12.2018, p. 8).